Komission tiedonanto EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi lentoliikenteen harjoittajien korvausvastuusta onnettomuuksissa annetun asetuksen (EY) N:o 2027/97 muuttamisesta /* SEK/2001/1946 lopull. - COD 2000/0145 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi lentoliikenteen harjoittajien korvausvastuusta onnettomuuksissa annetun asetuksen (EY) N:o 2027/97 muuttamisesta 2000/0145 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi lentoliikenteen harjoittajien korvausvastuusta onnettomuuksissa annetun asetuksen (EY) N:o 2027/97 muuttamisesta (ETA:n kannalta merkityksellinen teksti) 1- TAUSTAA Ehdotus toimitettiin Euroopan parlamentille ja neuvostolle (asiakirja KOM(2000) 340 lopullinen - 2000/0145(COD): // 6.6.2000 Talous- ja sosiaalikomitean lausunto: // 24.1.2001 Euroopan parlamentin lausunto ensimmäisessä käsittelyssä: // 5.4.2001 Muutettu ehdotus toimitettiin (KOM(2001) 273 lopullinen - 2000/0145(COD): // 21.5.2001 Neuvoston poliittinen yhteisymmärrys: // 28.6.2001 Yhteinen kanta vahvistettiin: // 19.12.2001 2- KOMISSION EHDOTUKSEN TARKOITUS 2.1- 28. toukokuuta 1999 allekirjoitettiin uusi kansainvälinen sopimus tiettyjen kansainvälistä ilmakuljetusta koskevien sääntöjen yhtenäistämisestä, niin sanottu Montrealin yleissopimus. Se käsittelee ensisijaisesti lentoliikenteen harjoittajien korvausvastuuta kuoleman- ja loukkaantumistapauksissa sekä lennon myöhästyessä ja matkatavaroiden vahingoittuessa. Yhteisö on allekirjoittanut yleissopimuksen ja aikoo liittyä siihen lopullisesti yhdessä jäsenvaltioiden kanssa. Neuvosto teki 5. huhtikuuta 2001 päätöksen, jonka mukaan yhteisö voi liittyä yleissopimukseen. 2.2- Yhteisön on nyt muutettava voimassa olevaa asetustaan yhteisön lentoliikenteen harjoittajien korvausvastuusta niin, että siitä tulee Montrealin yleissopimuksen mukainen. Yhteisön asetus ja uusi yleissopimus ovat jo hyvin samankaltaiset kuoleman- ja loukkaantumistapauksia koskevan korvausvastuun osalta. Tämän vuoksi komissio on ehdottanut muuttavaa asetusta, jonka tavoitteet ovat seuraavat: - Montrealin yleissopimuksen määräysten soveltaminen yhteisön lentoliikenteen harjoittajien liikennöintiin (laajennetaan asetuksen soveltamisala käsittämään kuoleman ja loukkaantumisen lisäksi myös myöhästymiset ja matkatavaroiden vahingoittuminen); - uusien säännösten lisääminen, erityisesti taloudellisen vahingon helpottamiseksi maksettavasta ennakkomaksusta ja korvausmääräysten tiedottamisvelvollisuudesta; - määräysten ulottaminen koskemaan yhteisön lentoliikenteen harjoittajien kaikkia kansainvälisiä ja kotimaan lentoja (Montrealin yleissopimus koskee vain sopimuspuolten välisiä kansainvälisiä lentoja). 2.3- Muutettu asetus varmistaisi, että matkustajat saavat aina yhteisön lentoliikenteen harjoittajaa käyttäessään ja matkan määränpäästä riippumatta asianmukaisen korvauksen, ja edistäisi yhdenmukaisen korvausvastuujärjestelmän luomista ilmakuljetuksissa. 2.4- Euroopan parlamentti hyväksyi ehdotuksen ensimmäisessä käsittelyssä tehden siihen 18 tarkistusta. Komissio hyväksyi muutettuun ehdotukseensa 13 tarkistusta sellaisinaan, ja lisäksi se hyväksyi tarkistukset 3 ja 18 uudelleen muotoiltuina. Komissio hylkäsi tarkistukset 9 ja 10 (3 a artiklan 1 kohtaan liittyvän osan), jotka muuttavat tekstiä niin, että yhteisön lentoliikenteen harjoittajia koskisivat kaikki Montrealin yleissopimuksen asiaa koskevat määräykset sen sijaan, että niitä koskisivat tietyt, komission ehdotuksessa numeroin yksilöidyt artiklat. Tämän johdosta parlamentin luonnoksessa viitattiin myös muihin yleissopimuksen artikloihin kuin niihin, joihin on viitattava asetuksen (EY) N:o 2027/97 muuttamiseksi yleissopimuksen mukaiseksi. Komissio epäili, että tällaisesta yhteisön toimivallan laajentamisesta voisi tulla poliittinen este muutosasetuksen nopealle hyväksymiselle. Komissio hylkäsi myös tarkistuksen 11, joka merkitsee yleistä viittausta Montrealin yleissopimukseen. 2.5- Komissio hyväksyi kolme painavaa tarkistusta tietoihin, jotka lentoliikenteen harjoittajien on annettava matkustajille (tarkistukset 13, 14 ja 18). Nämä vahvistavat huomattavasti ehdotuksen vaatimuksia. Komissio muotoili kuitenkin uudestaan tarkistuksen 18, joka koskee sen ilmoituksen tekstiä, jota yhteisön lentoliikenteen harjoittajien olisi käytettävä. 3- YHTEISTÄ KANTAA KOSKEVAT HUOMAUTUKSET 3.1- Neuvosto hyväksyi yksimielisesti vahvistamassaan yhteisessä kannassa kaikki parlamentin tarkistukset muotoillen kuitenkin uudelleen tarkistukset 2, 6, 9, 13, 14, 15, 17 ja 18. Neuvosto sisällytti yhteiseen kantaansa komission hylkäämät tarkistukset 9 ja 10 (osittain). Neuvosto lisäsi johdanto-osaan myös uuden 10 kappaleen, jolla ohjataan muutetun ehdotuksen tulkintaa niin, että sen ei voida katsoa heikentävän matkustajien ja heidän huollettaviensa suojelua tähän asetukseen liittyvissä asioissa. 3.2- Neuvosto lisäsi johdanto-osaan myös uuden 17 kappaleen, joka selventää, että jäsenvaltiot voivat toteuttaa lisätoimenpiteitä pannakseen täytäntöön Montrealin yleissopimuksen aloilla, joita muutettu asetus ei käsittele. Tätä aihetta käsitellään myös neuvoston ja komission yhteisessä lausumassa (ks. osa 5). 4- PÄÄTELMÄT Joitakin muotoseikkoja lukuun ottamatta yhteinen kanta on suuressa määrin komission muutetun ehdotuksen mukainen. Neuvosto hyväksyi sellaisia parlamentin tarkistuksia, jotka komissio oli hylännyt. Koska neuvosto hyväksyy ne, komission hylkäämisperuste - jonka mukaan yhteisön toimivallan laajentamisesta voisi tulla poliittinen este asetuksen hyväksymiselle - on kumoutunut. Näin ollen komissio hyväksyy yhteisen kannan ja liitteenä olevan yhteisen julistuksen. Komissio toivoo, että Euroopan parlamentti ja neuvosto antavat asetuksen pian. 5- NEUVOSTON JA KOMISSION LAUSUMA 5.1- Yhteiseen kantaan on liitetty neuvoston ja komission lausuma, jolla halutaan vastata jäsenvaltioiden esittämiin huolenaiheisiin. Aluksi siinä tunnustetaan, että pakettimatkoja tarjoavaa lentoliikenteen harjoittajaa koskee mahdollisesti sekä tämän muutetun asetuksen että matkapaketeista, pakettilomista ja pakettikiertomatkoista annetun neuvoston direktiivin N:o 90/314/ETY, annettu 13 päivänä kesäkuuta 1990, mukainen korvausvastuu. Neuvosto ja komissio aikovat siksi tarkastella tarvetta selkeyttää tätä kysymystä. 5.2- Lisäksi lausumassa todetaan, ettei asetus koske kaikkia Montrealin yleissopimuksen mukaisesti korvausvastuullisia lentoliikenteen harjoittajia. Asetuksen soveltamisalaan kuuluvat vain ne lentoliikenteen harjoittajat, joille on myönnetty toimilupa Euroopan yhteisössä, kun taas yleissopimuksen soveltamisalaan kuuluvat kaikki lentokuljetussopimuksia tekevät lentoyhtiöt (jotka eivät välttämättä liikennöi lentoja itse). Lausumassa pyydetään jäsenvaltioita käsittelemään niitä kansainvälisiä kuljetuksia, jotka kuuluvat yleissopimuksen mutta eivät asetuksen soveltamisalaan, toteuttaessaan yleissopimuksen täytäntöönpanemiseksi tarvittavia kansallisia toimenpiteitä. LIITE Neuvoston ja komission yhteinen lausuma 1. Neuvosto ja komissio katsovat, että lentokuljetuksen yhteydessä syntyvät vahingot voivat mahdollisesti johtaa sekä Montrealin yleissopimuksen tai asetuksen (EY) N:o 2027/97 että pakettikiertomatkadirektiivin mukaiseen korvausvastuuseen. Yhdenmukaisen korvausvastuujärjestelmän aikaansaamiseksi neuvosto ja komissio tarkastelevat tarvetta selkeyttää tätä kysymystä tarvittaessa tarkistamalla pakettikiertomatkadirektiiviä ennen kuin Montrealin yleissopimus ja asetus (EY) N:o 2027/97, sellaisena kuin se on muutettuna, tulevat voimaan. 2. Lisäksi neuvosto ja komissio katsovat, että asetus (EY) N:o 2027/97 ei koske kaikkia Montrealin yleissopimuksen mukaisesti korvausvastuullisia liikenteen harjoittajia, joiden päätoimipaikka on yhteisössä. Näiden liikenteen harjoittajien osalta on toivottavaa, että jäsenvaltiot toteuttavat asianmukaiset toimenpiteet panemalla Montrealin yleissopimuksen täytäntöön siten, että matkustajien suojelua ja erityisesti korvausvastuuta koskevat vaatimukset ovat mainitun asetuksen tasolla.